Йоган Ґутенберґ

**Йоган Ґутенберґ** (**Йоганес Ґенсфлайш цур Ладен зум Ґутенберґ**, праве презвиско: **Ґенсфлайш**; нєм. *Johannes Gensfleisch zur Laden zum Gutenberg*, коло 1400, Маинц  —3. фебруар 1468), бул нємецки металски роботнїк и пренаходзач хтори познати по своїм доприношеню технолоґиї друкованя.

О його живоце и роботи постоя лєм фраґменти и з часци нєсиґурни податки. Коло 1430. одходзи з Маинцу до Стразбурґу, дзе остава, випатра, аж по 1448. Занїмаюци ше зоз брушеньом драгоциного каменю и продукцию жвераткох. Уж 1436. ма якешик друкарске пошоренє и з нїм окончує експерименти. Од 1448. знова є у Маинцу, дзе снує друкарску роботню. Року 1455. докончує свою першу типоґрафску роботу. Латинску Библию на 1282 фолио бокох у двох слупчкох по 42 шорики друкує у 100-200 прикладнїкох, з часци на перґаменту, з часци на паперу („*Библия зоз 42 шорикох*”). Имитируюци у лятих буквох тедишнї ґотични рукопис з його лиґатурами, похасновал за свойо виданє 290 розлични знаки. 

О його дальшей друкарскей роботи нє зна ше нїч зоз сиґурносцу, алє ше му приписує друкованє виданя „*Missale special*”,„*Mainzer Catholicon*” и „*Библиї зоз 36 шорикох*” виданей у Бамберґу. Остатнї три роки живота препровадзел на двору княза виберача, надбискупа Адолфа Насауского у Маинцу.

Ґутенберґ заслужни за пренаходок европского друкарства з рухомима буквами, хаснованє ручней направи за вилїванє буквох и умножованє нєогранїченого числа прикладнїкох. Вон вихасновал виляти букви, алє ище важнєйше тото же конструовал друкарску пресу з хтору ше могло друковац виєдначено и з обидвох бокох табаку паперу лєбо перґаменту. Тиж перши применєл и друкарске преламованє. Його уводзенє механїчного рухомого типу друкованя до Европи започало револуцию друкарства и трима ше го за преобраценє другого милениюма, зоз чим започал модерни период людскей историї. То одбавело ключну улогу у розвою ренесанси, реформациї, просвитительства и науковей револуциї и положело материялну основу за модерну економию базовану на знаню и ширенє ученосци до масох.

## Литература
* Cormack, Lesley B.; Ede, Andrew (2004).    ''A History of Science in Society: From Philosophy to Utility''    Broadview Press. ISBN 978-1-55111-332-6

* Kapr, Albert (1996). ''Johannes Gutenberg: the Man and His Invention''   Scolar Press. бok 322.  ISBN 978-1-85928-114-7

* Klooster, John W. (2009). *Icons of invention: the makers of the modern world from Gutenberg to Gates*. Santa Barbara, CA: ABC-CLIO. б. 8.  ISBN 978-0-313-34745-0

* Man, John (2002). [''Gutenberg: How One Man Remade the World with Words''](https://archive.org/details/gutenberghowonem00john/ ) New York: John Wiley and Sons, Inc. ISBN 978-0-471-21823-4.

## Вонкашнї вязи
* [Ґутенберґ: Творитель друкарскей преси – Як друкарска преса пременєла швет?](https://www.youtube.com/watch?v=n-jkS5qOWS8/ Јоган) (Перспектива - Урядови ютюб канал)

* [Проєкат Ґутенберґ](https://www.gutenberg.org/ )

* [   Приповедка о Ґутенберґу и його друкарскей машини](https://web.archive.org/web/20150701042428/http://www.alfa-portal.com/prica-o-gutenbergu-i-njegovom-tiskarskom-stroju/ )

* Кратка история друкарства

* [English homepage of the Gutenberg-Museum Mainz](https://www.mainz.de/microsite/gutenberg-museum/splash-page.php/index.php?id=29&L=1 ) Germany.

## Референци


Катеґория:Нємецка
Катеґория:Пренаходзаче
Катеґория:Друкаре
Катеґория:Народзени 1398
Катеґория:3. фебруар
Катеґория:Умарли 1468